用中既和成以示山口唐藴明藴明亦和再用前韻呈二公
作者：陳淵
朝代：宋

paragraphs: 高城繚繞環居門，草樹蔽日鼪鼯奔。
疏篁轉影涼午枕，卧看鳥雀嬉晴暾。
清香一縷爇沉水，濃茗十分烹壑源。
乘風欲效玉川子，蓬莱無路心難論。
虚堂愁坐漠無語，頃刻百慮空勞魂。
緬懷皇祐賢御史，當日直氣何軒軒。
臧孫强諫宜有後，奇士果見諸孫存。
流傳佳語忽到我，展卷疾讀皆微言。
平生廖子口如鐵，肯爲此友西其轅。
故應目擊得深省，千載無愧孔與温。
更將餘力事酬唱，巧注未以黄金昏。
古來求友貴勝己，二子年德皆吾尊。